b'\n_START_ARTICLE_\nCRISPR\n_START_PARAGRAPH_\nCRISPR (okraj\xc5\xa1ava za clustered regularly interspaced short palindromic repeats, slovensko gru\xc4\x8de enakomerno prekinjenih kratkih palindromnih ponovitev) je dru\xc5\xbeina zaporedij DNA v genomih prokariontskih organizmov, kot so bakterije in arheje. Izvirajo iz fragmentov DNA virusov, ki so oku\xc5\xbeili dolo\xc4\x8den organizem in ga ta organizem uporablja, da zazna in uni\xc4\x8di DNA podobnih virusov ob kasnej\xc5\xa1ih oku\xc5\xbebah. Gre torej za obliko protivirusnega imunskega sistema prokariontov, ki daje organizmu pridobljeno imunost. Na\xc5\xa1li so ga v pribli\xc5\xbeno polovici do zdaj razvozlanih bakterijskih genomov in skoraj 90\xc2\xa0% genomov arhej, kjer ima poleg obrambe pred bakteriofagi tudi vlogo kontrole prepisovanja genov in verjetno \xc5\xa1e druge._NEWLINE_Klju\xc4\x8den del tega sistema je tudi encim Cas9 (oz. \xc2\xbbCRISPR-associated 9\xc2\xab), ki uporablja zaporedja CRISPR kot vodilo, s katerim prepozna in cepi komplementarne verige DNA. Skupaj tvorita osnovo za tehniko, znano kot CRISPR/Cas9, ki jo lahko uporabljamo za tar\xc4\x8dno in razmeroma enostavno spreminjanje genomov \xc5\xbeive\xc4\x8dih organizmov, vklju\xc4\x8dno s \xc4\x8dlovekom. Predstavlja tolik\xc5\xa1en preskok od starej\xc5\xa1ih tehnik, tako v enostavnosti uporabe kot ceni, da so jo v nekaj letih od odkritja \xc5\xbee ozna\xc4\x8dili za najve\xc4\x8dji preboj v biologiji od odkritja veri\xc5\xbene reakcije s polimerazo. Neslutene mo\xc5\xbenosti, ki jih odpira, pa zbujajo tudi eti\xc4\x8dne pomisleke, predvsem v zvezi s spreminjanjem zarodnih celi\xc4\x8dnih linij in uporabe pri \xc4\x8dloveku ter, v kombinaciji s tehniko vsiljenega gena (gene drive), realno mo\xc5\xbenostjo za vplivanje na celotne populacije ali celo vrste organizmov v divjini.'